
Digitális orgona konzol bemutatása

Kivonat:
E Dokumentum célja hogy bemutassa egy működő digitális orgona konzol projektmunkáját, melyet kimondottan egy számítógépes orgona szimulációs szoftver precíz vezérléséhez [Hauptwerk] terveztek. Az iromány logikusan épül fel, így az alapismeretektől kezdve mutatja be a projekt útját. A dolgozat első szekciója kimondottan olyan elméleti tudással foglalkozik, mely felhasználásra kerül a projekt során. Itt a MIDI szabvány részletes bemutatása, a REED-relék működése és a Hauptwerk orgona szimulációs szoftver kerül bemutatásra. Az alapismeretek ismertetése után a projektmunka kerül bemutatásra. Ez a rész kijelöli a projekt feladatát, az orgona konzol kritériumait leírja, továbbá azt, hogy a projekt hány fázisból épül fel, és milyen feladatokkal kell foglalkozni. Miután megvan az elméleti tudás és a kitűzött cél, valamint a kritériumok, különböző hardvereszközök kerülnek bemutatásra. Ez a részleg a projektben felhasznált kész eszközöket veti szemügyre, miért szükségesek, hogyan működnek, honnan lehet őket beszerezni, mennyire működnek jól és hogy volt e valamilyen problémájuk. A következő fejezet saját munkámról szól. Egy néma orgona pedál MIDI eszközzé való alakításának folyamatát és problémáit írja le. Milyen módszereket alkalmaztam a REED-relék élettartamának meghosszabbításához és végül az orgona konzol műszaki tervezési paraméterei kerülnek bemutatásra. Egy elektromérnökkel és egy asztalossal való konzultációk során a tervezési paraméterek felhasználásával egy AutoCAD ábra született az asztalos jóvoltából, mely addig lett módosítva míg saját kritériumoknak és tervezési szabványoknak is meg nem felelt. Végül az utolsó fejezet a Hauptwerk orgona szimulációs szoftver alapvető konfigurálását tárgyalja, hogyan lettek összekötve a különböző MIDI vezérlők, a projekt önértékelése és az orgona konzol optimalizációs lehetőségei kerülnek bemutatásra.



